text: Prinsesse til 50 års fødselsdag
  15 juni 2018 kl. 18.20
  Egernsundbroen fylder 50 år - og Prinsesse Benedikte er æresgæst
  Lørdag den 23. juni fylder Egernsundbroen 50 år, og i dagens anledning kommer Prinsesse Benedikte forbi.
  Prinsessen afslører en jubilæumsplade på broen ved 14-tiden - og forinden er der festtaler ved både borgmester Erik Lauritzen og kulturudvalgsformand Stephan Kleinschmidt.
  Broen blev indviet i 1968, og i dag krydser mere end 9.000 biler broen dagligt. Prinsesse Benedikte var også med for 50 år siden - hun indviede broen.
  Der er fest i området hele dagen, og om aftenen er der fællesspisning og Sct. Hansbål på vandet. Egernsund Borgerforening, byens frivillige brandværn, Kulturhuset Den Gamle Skole og Egernsund Kultur- og Idrætsforening står bag arrangementet.
  